Document ID: /roh_data/filtered/fineweb-2-filterrobots_roh.jsonl.gz/49872

Il vent ha para era midà en il pajais, il pli avert da l’Europa. L’atun miaivel e sulegliv è a fin ed empè da pudair star en scolas ed hotels vits, ston ils fugitivs da la Siria da l’Afganistan ussa durmir en tendas u perfin giuadora.
Frain d’urgenza
Prest 100’000 fugitivs èn vegnids be ils ultims dus mais en la Svezia ed han manà là il stadi da bainstar social als cunfins da quai ch’el vegn da prestar.
Ussa tira la regenza verd-cotschna, ch’aveva adina appellà per l’umanitad e l’avertadad, il frain d’urgenza. Il primminister socialdemocrat Stefan Löfven ha declerà da vul dublegiar il dumber dals emploiads da la guardia da cunfin e ch’ins vegnia a dar be pli a paucs fugitivs da quota ina permissiun da dimora.
Be pli il minimum
«Nus reducin nossas prestaziuns per ils fugitivs sin il minimum absolut», ha Löfven accentuà en la speranza ch’ils fugitivs tschertgan uschia in auter pajais da dimora.
La lescha d’asil duai vegnir adattada a quella da l'UE vul dir damain fugitivs survegnan il dretg da dimora e il trair suenter las famiglias vegn engrevgià.